ประกาศกระทรวงเกษตรและสหกรณ์ เรื่อง กำหนดแนวปฏิบัติในการแจ้งข้อมูลการนำเรือประมงที่ทำการประมงพื้นบ้าน โดยรัฐเจ้าของธงที่มีอาณาเขตติดต่อกับราชอาณาจักรไทยเข้ามาในราชอาณาจักร พ.ศ. 2561

ประกาศกระทรวงเกษตรและสหกรณ์
เรื่อง
กำหนดแนวปฏิบัติในการแจ้งข้อมูลการนำเรือประมงที่ทำการประมงพื้นบ้าน
โดยรัฐเจ้าของธงที่มีอาณาเขตติดต่อกับราชอาณาจักรไทยเข้ามาในราชอาณาจักร
พ.ศ.
๒๕๖๑
 

อาศัยอำนาจตามความในมาตรา ๙๗
แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ ๑ ให้ยกเลิกประกาศกระทรวงเกษตรและสหกรณ์
เรื่อง
กำหนดแนวปฏิบัติในการนำเข้าสัตว์น้ำหรือผลิตภัณฑ์สัตว์น้ำสำหรับเรือประมงที่ทำการประมงพื้นบ้านโดยรัฐเจ้าของธงที่มีอาณาเขตติดต่อกับราชอาณาจักรไทย
พ.ศ. ๒๕๕๙ ลงวันที่ ๘ มกราคม พ.ศ. ๒๕๕๙

ข้อ ๒ ให้เรือประมงที่ทำการประมงพื้นบ้านที่มีขนาดต่ำกว่าสิบตันกรอสของรัฐเจ้าของธงที่มีอาณาเขตติดต่อกับราชอาณาจักรไทย
(สัญชาติราชอาณาจักรกัมพูชา มาเลเซีย และสาธารณรัฐแห่งสหภาพเมียนมา)
ที่ประสงค์จะเข้ามาในราชอาณาจักร ไม่ต้องปฏิบัติตามมาตรา ๙๕ แห่งพระราชกำหนดการประมง
พ.ศ. ๒๕๕๘ และที่แก้ไขเพิ่มเติม

ข้อ ๓ ผู้ใดประสงค์จะนำเรือประมงตามข้อ ๒
เข้ามาในราชอาณาจักร ต้องแจ้งข้อมูลการนำเรือประมงเข้าเทียบท่า
ตามหลักเกณฑ์ดังต่อไปนี้
(๑)
ให้แจ้งข้อมูลการนำเรือประมงเข้าเทียบท่าต่อพนักงานเจ้าหน้าที่ ณ ด่านตรวจสัตว์น้ำ
ตามแบบฟอร์มแนบท้ายประกาศนี้ พร้อมแนบสำเนาเอกสารอย่างใดอย่างหนึ่ง ดังต่อไปนี้
(ก) ใบทะเบียนเรือ
(ข) ใบอนุญาตทำการประมง
(ค)
เอกสารที่รัฐเจ้าของธงรับรองว่าสัตว์น้ำนั้นมิได้มาจากการทำการประมงโดยมิชอบด้วยกฎหมาย
(๒) กรณีเป็นเรือประมงสัญชาติราชอาณาจักรกัมพูชาหรือมาเลเซีย
ต้องแจ้งข้อมูลล่วงหน้าไม่น้อยกว่าสามชั่วโมงก่อนเวลาที่เรือประมงจะเดินทางถึงท่าเทียบเรือ
สำหรับเรือประมงสัญชาติสาธารณรัฐแห่งสหภาพเมียนมา
ให้แจ้งข้อมูลล่วงหน้าไม่น้อยกว่าหกชั่วโมงก่อนเวลาที่เรือประมงจะเดินทางถึงท่าเทียบเรือ
ทั้งนี้ การแจ้งข้อมูลดังกล่าวจะต้องก่อนที่เรือประมงจะเดินทางเข้ามาในราชอาณาจักร

ข้อ ๔ เมื่อได้รับแจ้งตามข้อ ๓ แล้ว
ให้พนักงานเจ้าหน้าที่ตรวจสอบข้อมูล
หากเห็นว่าสัตว์น้ำนั้นมิได้มาจากการทำการประมงโดยไม่ชอบด้วยกฎหมาย
ให้แจ้งผู้ควบคุมเรือหรือตัวแทนสายเรือทราบภายในกำหนดเวลา ดังต่อไปนี้
(๑)
กรณีเป็นเรือประมงสัญชาติราชอาณาจักรกัมพูชาหรือมาเลเซีย ให้แจ้งภายในหนึ่งชั่วโมงหลังจากที่ได้รับแจ้งขอเข้าเทียบท่า
หรือก่อนเวลาที่เรือจะเข้ามาในราชอาณาจักรสุดแต่เวลาใดจะเร็วกว่า
(๒)
กรณีเป็นเรือประมงสัญชาติสาธารณรัฐแห่งสหภาพเมียนมา ให้แจ้งภายในสามชั่วโมงหลังจากที่ได้รับแจ้งขอเข้าเทียบท่า
หรือก่อนเวลาที่เรือจะเข้ามาในราชอาณาจักรสุดแต่เวลาใดจะเร็วกว่า

ข้อ ๕ เมื่อได้รับใบแจ้งอนุญาตเข้าเทียบท่าตามข้อ
๔ ให้เรือประมงตามข้อ ๒ เข้าเทียบท่าเพื่อรับการตรวจสอบ
ณ ท่าเทียบเรือที่กำหนดตามบัญชีรายชื่อท่าเทียบเรือประมงที่มิใช่เรือประมงไทยแนบท้ายประกาศกระทรวงเกษตรและสหกรณ์ว่าด้วยเรื่องการแจ้งข้อมูลล่วงหน้าและกำหนดท่าเทียบเรือของเรือประมงที่มิใช่เรือประมงไทยที่ประสงค์จะเข้ามาในราชอาณาจักร
เมื่อพนักงานเจ้าหน้าที่ได้ตรวจสอบแล้ว
ให้สามารถขนถ่ายสัตว์น้ำหรือผลิตภัณฑ์สัตว์น้ำหรือสามารถดำเนินกิจกรรมตามวัตถุประสงค์การเข้าเทียบท่า
ณ ท่าเทียบเรือที่จดทะเบียนเป็นท่าเทียบเรือประมงตามพระราชกำหนดการประมง พ.ศ. ๒๕๕๘
ได้ ในกรณีที่เป็นการขอนำเรือประมงมาซ่อมแซมให้สามารถนำไปยังอู่
หรือคานเรือที่นำเรือประมงไปซ่อมแซมได้

ข้อ ๖[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๕ มีนาคม พ.ศ. ๒๕๖๑
ลักษณ์
วจนานวัช
รัฐมนตรีช่วยว่าการกระทรวงเกษตรและสหกรณ์
ปฏิบัติราชการแทน
รัฐมนตรีว่าการกระทรวงเกษตรและสหกรณ์
พิมพ์มาดา/จัดทำ
๑๘
เมษายน ๒๕๖๑

นุสรา/ตรวจ
๒๒
เมษายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๗๔ ง/หน้า ๑๐/๒๙ มีนาคม ๒๕๖๑